Ερµούπολη, 21 Μαρτίου 2025

Παραδόθηκε στον Πρωθυπουργό το Στρατηγικό Σχέδιο Επανεκκίνησης για τη Σαντορίνη και τις Κυκλάδες από το Επιμελητήριο Κυκλάδων.

Την ανάγκη για την εφαρμογή ενός **στρατηγικού σχεδίου ολιστικής επανεκκίνησης για τη Σαντορίνη και τις Κυκλάδες** εξέφρασε το **Επιμελητήριο Κυκλάδων** με επιστολή που απέστειλε προς τον Πρωθυπουργό κ. Κυριάκο Μητσοτάκη, μετά την επίσκεψή του στη Σαντορίνη εξαιτίας των προκλήσεων που κλήθηκαν να αντιμετωπίσουν όλα τα νησιά των Κυκλάδων λόγω της έντονης σεισμικής δραστηριότητας στη θαλάσσια περιοχή μεταξύ Σαντορίνης και Αμοργού

Όπως αναφέρει **στο αναλυτικό σχέδιο που εκπόνησε και κατέθεσε στον Πρωθυπουργό** το Επιμελητήριο Κυκλάδων, για την ομαλή επανεκκίνηση αλλά και την μακροπρόθεσμη αποφυγή παρόμοιων καταστάσεων, πέρα από τα βραχυπρόθεσμα μέτρα, η παρούσα κρίση μπορεί να αποτελέσει **μια σημαντική ευκαιρία** για τη **θωράκιση των νησιών**, τώρα και στο μέλλον, μέσω **βιώσιμων στρατηγικών πρακτικών** και υιοθέτησης **καλών διεθνών πρακτικών**, όπως στην Ιταλία, για παράδειγμα, όπου δύο ενεργά ηφαίστεια παρουσιάζουν συχνή δραστηριότητα, οι κάτοικοι και οι επισκέπτες συνεχίζουν να ζουν και να δραστηριοποιούνται χάρη σε ένα διαρκώς επικαιροποιημένο σχέδιο δράσης και πρωτόκολλα έκτακτης ανάγκης. Παρόμοια στην Ισλανδία, μετά τους πρόσφατους σεισμούς και την ενεργοποίηση ηφαιστείων, η καθημερινότητα αποκαταστάθηκε ταχύτατα, καθώς το κράτος έχει εδραιώσει και εφαρμόζει, συστηματικά, μέτρα άμεσης υποστήριξης και διαχείρισης των φαινομένων αυτών, χωρίς να επηρεάζεται η τουριστική κίνηση.

Στο πλαίσιο αυτό πρότεινε **μια ολιστική στρατηγική επανεκκίνησης των σεισμόπληκτων νησιών** αλλά και όλων των Κυκλάδων, βασισμένη σε μια πολυδιάστατη προσέγγιση που αναπτύσσεται στους παρακάτω άξονες:

* Ασφάλεια, ανθεκτικότητα Υποδομών και Πολιτική Προστασία
* Στήριξη τουρισμού
* Οικονομική ενίσχυση των τοπικών επιχειρήσεων
* Εξασφάλιση των εργαζομένων
* Βελτίωση της υγειονομικής περίθαλψης στα νησιά

Στο σχέδιο τονίζεται πως για την υλοποίηση του σχεδίου αυτού είναι αναγκαίος **ο ορισμός ενός Ειδικού Συντονιστή** με ενισχυμένες αρμοδιότητες, ο οποίος θα αναφέρεται στον ίδιο τον Πρωθυπουργό και θα συντονίζει την ενεργό συμμετοχή όλων των εμπλεκόμενων Υπουργείων, και θα λειτουργεί ως κομβικός δίαυλος επικοινωνίας και συνεργασίας με την Τοπική Αυτοδιοίκηση Α’ και Β’ βαθμού, το Επιμελητήριο Κυκλάδων και τους τοπικούς παραγωγικούς φορείς, διασφαλίζοντας τη συνοχή και την αποτελεσματικότητα του εγχειρήματος.

Τέλος, επισημαίνεται ότι χρειάζεται συντονισμός και υψηλός επαγγελματισμός προκειμένου να καταρτιστεί και να υλοποιηθεί άμεσα από ειδικούς της Επικοινωνίας, **ένα ενιαίο και ολοκληρωμένο στρατηγικό πλάνο για τις ανάγκες προβολής αυτής της σεζόν,** με συντονισμό σε ανώτατο κυβερνητικό επίπεδο. Το πλάνο θα περιλαμβάνει δυναμικές δράσεις marketing και ολιστικής επικοινωνίας, διεθνούς εμβέλειας, με στόχο την **ενίσχυση του αισθήματος ασφάλειας**, την άρση της όποιας αρνητικής εικόνας για τους επισκέπτες και την προώθηση των ιδιαίτερων χαρακτηριστικών της Σαντορίνης και των Κυκλάδων γενικά. Για τον λόγο αυτό χαιρόμαστε ιδιαίτερα που οι δηλώσεις της Υπουργού Τουρισμού, κας Όλγας Κεφαλογιάννη, κατά την πρόσφατη επίσκεψή της στη Σαντορίνη κινήθηκαν στο ίδιο πνεύμα περιγράφοντας την ίδια ανάγκη και ενέργειες.